Cyperská gréčtina

**Cyperská gréčtina** alebo (skôr neformálne) **cyperčina** (novogr. κυπριοτικά - kypriotika, κυπριοτική γλώσσα - kypriotiki glossa) je nárečie (resp. podľa niektorých názorov jazyk) cyperských Grékov. Hovorí ním 750 000 ľudí na Cypre a používa sa aj v štátoch, do ktorých sa cyperskí Gréci vysťahovali. Cyperská gréčtina sa bežne nepoužíva v úradnom styku a médiach, preferuje sa dimotiki (gréčtina z Grécka). Cyperskí Gréci sa teda nachádzajú v diglosií. Síce je dimotiki úradným jazykom, všetci Gréci z Cypru sa medzi sebou rozprávajú po cypersky. Cyperská gréčtina sa používa doma, na ulici, ba aj v školách cez prestávky, niekedy aj v televízii. Cyperská gréčtina vychádza zo starogréckeho koiné a je s ním príbuznejšia než dimotiki, najmä z hľadiska gramatiky.

## Dejiny
Cyperská gréčtina sa začala vyvíjať v 7. stor. po Kr., keď sa už koiné používané všetkými Grékmi rozpadlo. Od byzantskej gréčtiny sa začala oddeľovať práve v spomínanom 7. stor., keď Cyprus ovládli Arabi, ktorí tam vládli až do 10. stor. Cyperská gréčtina sa teda vyvíjala úplne oddelene od konštantínopolskej gréčtiny, z ktorej sa neskôr vyvinula nová gréčtina. Grékom sa Cyprus podarilo oslobodiť až v 10. stor. V roku 1192 tu však vzniklo samostatné kráľovstvo. Tento dekrét bol spísaný práve v cyperskej gréčtine. V roku 1196 Cyprus ovládli križiaci a znemožnili tak ďalšie spojenie s Konštantínopolom. To sa podarilo až v roku 1204, keď sa znovu vytvorila Byzantská ríša. Keď v 15. stor. Byzanciu ničili Turci, ovládli Cyprus Benátčania, čím ochránili tamojších Grékov od moslimov. Do cyperskej gréčtiny sa však dostávali aj talianske slová, ktoré pretrvali dodnes. V roku 1571 však ostrov ovládli Turci, a tak sa do cyperskej gréčtiny dostali mnohé turecké slová. Turci Cyprus držali až do 19. stor., keď ho opustili po britskom víťazstve. Počas nadvlády Britov sa do jazyka dostalo aj pár anglických slov. Briti konečne ostrov opustili v roku 1960 a prenechali ho Grékom, ktorí prijali za úradnú reč dimotiki, aby sa tak zblížili s Gréckom. Cyperská gréčtina je totiž dosť vzdialená od dimotiki.

## Jazyk
Cyperská gréčtina má niektoré znaky turečtiny a taliančiny, no väčšina jazyka pochádza z gréckeho koiné. Cyperská gréčtina má na rozdiel od dimotiki (v niektorých verziách jej zápisu) aj mäkčene. Zapisuje sa gréckou abecedou. Prvý úradný spis v prvej forme tohto jazyka bolo spísanie dekrétu v roku 1192. Počas stredoveku tu taktiež vznikli prvé literárne diela v tomto jazyku. Prví autori píšuci v tomto jazyku boli Leontios Makeras a Jeorjos Vustronios. 

## Príklady lexiky

*cyperská gréčtina - prepis / nová gréčtina - prepis - slovenčina*

* άδρωπος - adropos / άνθροπος - anthropos - človek
* κοππελούιν - kopeluin / μικρό παιδί - mikro pedi - malé dieťa
* εγιώ - ejo / εγώ - ego - ja
* εσού - esu / εσύ - esy - ty
* τούτος - tutos / αυτός - aftos - on, ten
* έμείς - emis / εμείς - emis - my
* εσείς - esis / εσείς - esis - vy
* τζεινός - džinos / εκείνος - ekinos - tamten
* αρχάντζελος - archandželos / αρχάγγελος - archangelos - archanjel
* μεσέλα - mesela / δηλάδη - diladi - teda
* τζαι - dže / και - ke - a, aj
* αμμά - amma / αλλά - alla - ale
* αρτζέζω - ardžezo / αρχίσω - archiso - začínať
* ριάλια - rialia / χρήματα - chrimata - peniaze

Kategória:Gréčtina